বাঙালির সঙ্গে তাঁর মানসবন্ধন স্থাপিত হয়েছে সাহিত্য-সৃষ্টির ভেতর দিয়ে। বাংলা ভাষাকে আপন করে নেওয়া ছিল তাঁর অভিলষিত বিষয়। যে মুন্শিয়ানায় তিনি বাংলা সাহিত্যের অভিনব শৈলী সৃষ্টিকারী সাহিত্যিক হয়ে ওঠেন, সেখানে অধ্যবসায়ের সঙ্গে অবশ্যই যুক্ত হয়ে যায় অন্তরের ইচ্ছা। হৃদয়-নিঃসৃত ভালোবাসা না থাকলে সৃষ্টিতে কখনোই প্রতিষ্ঠিত হয় না প্রাণ। বাংলা ভাষার প্রতি গভীর ভালোবাসা ও শ্রদ্ধার কারণেই তিনি বাংলা ভাষাকে বরণ করে নেন অন্তরের ভাষারূপে। সেই ভালোবাসারই বহিঃপ্রকাশ ঘটেছে তাঁর লেখকসত্তায়। তিনি হয়ে উঠেছেন সাহিত্যিক, ‘বাঙালি’ সাহিত্যিক।